U de zletscht, ir Manne, chönnt men öppe luege, öb me nit Dene, wo weniger vermöglech si, öppis Wohlfeils u notti Gsungs chönnt z'trinke schaffe. Si cheu doch o nit nume ganz Wasser treihe u wurden o nit welle. Der mingst Wy isch gäng besser als Branntewy. We me dä Wy nit cha ha, so lueg men Oepfelmost oder Bier ufzbringe. I wott nit dä si, wo den Arme nit öppen o e Freud i gueter Gsellschaft gönnt, u darzue ghört si doch e guete Trunk. I bi sälber o gärn mit Angere lustig u ma's drum den Angere o gönne; aber es eklet mi ab dem wüeste Glust am Branntewy, wo der Mönsch wird wien es Tier.